钦定古今图书集成/明伦汇编/官常典/第728卷 > 尹谷
## 钦定古今图书集成/明伦汇编/官常典/第728卷 > 尹谷

按《宋史忠义传》：“谷字耕叟，潭州长沙人。性刚直庄厉，
初处郡学，士友皆严惮之。宋以词赋取士，季年惟闽
浙赋擅四方，谷与同郡邢天荣、董景舒、欧阳逢泰诸
人为赋体裁务为典雅，每一篇出，士争学之，由是湘
赋与闽浙颉颃。中年登进士第，调常德推官，知崇阳
县。所至廉正有声。丁内艰，居家教授，不改儒素。日未”
出，授诸生经及朱氏《四书》，士虽有才思而不谨饬者，
摈不齿。诸生隆暑必盛服端居终日，夜灭烛始免巾
帻，早作必冠而后出帷。行市中，市人见其举动有礼，
相谓曰：“是必尹先生门人也。”诘之，果然。晚入李庭芝
制幕，用荐擢知衡州，需次于家。潭城受兵，帅臣李芾
礼以为参谋，共画备御策。时城中壮士皆入卫临安，
所馀军仅四百五十人，老弱大半。芾纠率民丁，奖励
以义，人殊死战，三月城不下。大军断绝险要，援兵不
至。谷知城危，与妻子诀曰：“吾以寒儒，受国恩，典方州，
谊不可屈，若辈必当从吾死耳。”召弟岳秀使出，以存
尹氏祀，岳秀泣而许之。已乃积薪扃户，朝服望阙拜
已，先取历官告身焚之，即纵火自焚。邻家救之，火炽
不可前，但于烈焰中遥见谷正冠端笏危坐，阖门少
长皆死焉。芾闻之，命酒酹谷曰：“尹务实，男子也，先我
就义矣。”务实，谷号也。初，潭士以居学肄业为重，州学
生月试积分高等，升湘西岳麓书院生；又积分高等，
升岳麓精舍生。潭人号为三学生。兵兴时，三学生聚
居州学，犹不废业。谷死，诸生数百人往哭之。城破，多
感激死义者。